LidanRubinov/Halacha-QA huggingface dataset:
שאלה: ביקור על קבר אשתו הראשונה: האם מותר לאלמן נשוי שנית לבקר את קבר אשתו הראשונה, מה בדבר עריכת אזכרה?
תשובה: הדבר תלוי אם האשה השניה מקפידה. אם אין האשה השניה מקפידה אפשר לעלות לקברה של האשה הראשונה ולערוך לכבודה אזכרה. במיוחד אם יש ילדים מהאשה הראשונה והנישואין השניים הם בגיל מבוגר שאז הבעל נשאר קשור לאשתו הראשונה. (שמעתי מהרב זלמן מלמד שליט"א)
שאלה: עדיף חזן או כוונה: האם עדיף ביום זיכרון על אחד מההורים (יארצייט) לעבור לפני התיבה כמקובל, למרות שהדבר יגרום לחוסר ריכוז בתפילה. או להתפלל בין הציבור בכוונה גדולה יותר?
תשובה: אם הדבר מפריע לריכוז הכוונה עדיפה.
שאלה: חינוך הילדים למצוות תלמוד תורה: נאמר "תלמוד תורה כנגד כולם" ובכל הזרמים ביהדות משרישים היטב בתלמידים את עניין חשיבות לימוד התורה ואת החשיבות העצומה שכל אדם ישתדל להתגדל בתורה שתהיה "תורתו אומנתו" ובמיוחד בדורנו זה. ובקרב החינוך "הציוני-דתי" הרבה פחות אנשים נהפכים להיות תלמידי חכמים ביחס לשאר הזרמים ביהדות (חרדים אשכנזים, חרדים ספרדים, חסידי חב"ד וכו ), ורבים בוחרים להקדיש את עיקר היום לעבודה ומעט משאר היום ללימוד תורה - ושמעתי שגם בעניין זה בקרב הישיבות החרד"לניקיות (חרדים-לאומים) מחדירים את חשיבות העניין שישתדל אדם שתהיה תורתו אומנתו כמו בשאר הזרמים ביהדות. ושאלתי למעשה היא: להיכן הרב ממליץ לנער שסיים את לימודיו בבית ספר יסודי להמשיך ללמוד כדי שיוכל להתגדל בלימוד התורה ולהתפתח בעתיד להיות תלמיד-חכם כפי שמקובל בשאר הזרמים ביהדות.(אודה לך אם תיתן שמות של ישיבות מומלצות בערים במרכז הארץ)
תשובה: לך ואקוה שלפי הרגשתך בערך התורה אתה עושה חיל בלימודה וקיומה. על מה ששאלת בהבדל בין הציבור החרדי לציבור הציוני דתי אבקש להעיר שתי הערות. א) בציבור החרדי יש נטיה להגזים בתארי כבוד ללומדי תורה בפרט אם הם שייכים לחוג שלהם. גם בעלי תשובה שמדרגת לימודם בהיקף ובעומק הם בינונים ביותר, מכונים אצלהם רבנים, וגם רבנים שאינם נחשבים לגדולי הדור מכונים בתואר גאון. ובסך הכל נוצר רושם שכמות תלמידי החכמים הגדולים אצלהם עצומה והתיאור הוא מוגזם. אם כי אינני ממעיט בערכם החשוב והיקר של הגדולים באמת מצד אחד ובריבוי הישיבות והכוללים מצד שני. ב) רבים מתלמידי החכמים המפורסמים בציבור החרדי למדו בצעירותם בישיבות תיכוניות ואולי מסתירים את זה אבל עובדה היא שהישיבות התיכוניות העלו בהרבה את אהבת התורה גם בקרב הלומדים בישיבות החרדיות. לפני הקמת הישיבות התיכוניות היה מספר הלומדים בישיבות החרדיות קטן בהרבה והוא עלה בזכות הרחבת והגדלת יחס הכבוד לתורה על ידי בוגרי הישיבות התיכוניות וישיבות הסדר. ובנוגע לשאלתך לאן להמליץ לבוגר בית ספר יסודי הראוי מבחינת מידותיו הטובות ויראת שמים שהוא מצוי בה והוא רוצה לגדול בתורה. ישנם ישיבות ששמם יצא לתהילה לצעירים כמו "נתיבות יוסף" במצפה יריחו, ישיבת "מורשה" בירושלים, " בניך" בירושלים, "מעלה חבר" ליד חברון, "למרחב" פתח תקוה, "ישיבת גימזו", "בני צבי" בבית אל ועוד. כמו כן אפשר להמליץ ללמוד שנתיים בישיבה תיכונית טובה כמו "הישיבה לצעירים" בירושלים. "הישוב החדש" בת"א, "נתיב מאיר" בירושלים ועוד. ואחר כך לעבור ללמוד בישיבה גבוהה ולדעתי זאת ברירה טובה יותר מן הראשונה. כי בשנים אלו בישיבה התיכונית ישפר את ידיעת הלשון והדקדוק על מנת שבעתיד כשיכתוב חידושי תורה תהיה כתיבתו ללא דופי. וכן יקנה ידע בסיסי במדעי הטבע שזה נחוץ ללימודי התורה בכל מיני תחומים. ומניסיוני ניכר שהרבה עשו כך לימוד תורתם אח"כ מסודר ומתוקן בדרך המכבדת את לומדיה. ומי יתן ונזכה להגדיל תורה ביראת שמים ולהגיע ל אמת וכבוד הראוי בין כל תלמידי חכמים מכול החוגים אכי"ר.
שאלה: לאיזה ישיבה הולכים?: אני לומד בכיתה ז בבית הספר התורני מדעי, ואני מרגיש שהרמה הדתית באזור לא מוצאת חן בעיני. אני מאוד אוהב גמרא והלכה, והייתי רוצה להתפתח מאוד ולעלות במעלות התורה,אבל גם ארצה להיות ברמה טובה במקצועות החול. אני גר בכפר סבא. האם כבוד הרב יכול להמליץ לי על כמה ישיבות לא הכי רחוקות מהבית? אבל אם אין בררה אני מוכם ליסוע עד אילת.
תשובה: בפתח תקוה יש שתי ישיבות טובות ישיבת "דרכי נעם" וישיבת "למרחב" ובירושלים "הישיבה לצעירים" על יד מרכז הרב. בבית אל יש ישיבת "בני צבי" שבה הדגש הוא על לימודי קודש ולימודי חול לבגרות הם המינימום הנדרש בלבד.
שאלה: צניעות וסרטים אדומים: החלה יוזמה של חלוקת סרטים אדומים, כנגד הזלזול בחייי אדם: תאונות דרכים (-בעיקר), וגם פשיעה, סמים וכו, האם מותר לבנות לחלק סרטים אלו למכוניות- בצמתים?
תשובה: אני חושב שזה לא תואם את גדרי הצניעות.
שאלה: בגדים עם חשש שעטנז לצדקה: יש לי בגדים מיובאים מארה"ב שאיני לובש אותם, וברצוני לתת אותם לצדקה אך אין בהם תווית ולכן איני יודע אם יש בהם חשש שעטנז או לא. האם מותר לי לתת את הבגדים לצדקה, למרות שיש חשש שעטנז או שאני צריך לשלוח לבדיקת שעטנז?
תשובה: לא בכל דבר יש בעיה של שעטנז. בסוודרים אין בדרך כלל בעיה, וכן בחולצות. הבעיה העיקרית היא בחליפות, ולכן תתן את החליפות לבדיקה במעבדה לבדיקת שעטנז, ואל תוציא מתחת ידך דבר שאינו מתוקן.
שאלה: מנהג מרוקו באורז לפסח: למה מרוקאים שהם מעדות המזרח לא אוכלים אורז בפסח כמו מנהג האשכנזים, הרי עדות המזרח אוכלים אורז?
תשובה: אבותיהם של המרוקאים קיבלו על-עצמם שלא לאכול אורז בפסח, מפני שדין אורז חמור משאר קטניות, כפי שכותב בעל "ערוך-השלחן" (סימן תנג), שיש דעה בגמרא הסוברת שאורז נחשב כדגן והוא יכול להחמיץ.
שאלה: שיפוץ בשנת אבלות: האם מותר בשנת אבלות לשפץ בבית (את הרצפה) ו או להחליף ספות, האם עדיף לחכות לסיום השנה?
תשובה: לא מצינו איסור מפורש לדברים אלו ולכן אם אפשר לחכות עד סוף השנה - עדיף. אך אם הדבר נחוץ מאוד - מותר.
שאלה: מהו מוקצה?: מה זה מוקצה?
תשובה: איסור מוקצה הוא איסור מדרבנן שאסרו לטלטל מקצת הדברים בשבת כדרך שעושים ביום חול. הרמב"ם מביא שלושה טעמים לאיסור זה של חכמים: 1. אדם יושב בביתו בשבת בטל ממלאכה ולכן הוא מחפש לו תעסוקה וירצה לסדר את ביתו או מחסנו ויזיז דברים ממקום למקום וידמה יום זה כיום חול ולא יתקיים בו טעם התורה "למען ינוח". 2. מתוך טלטולו יכול לבוא לידי איסור מלאכה מהתורה, כגון, שיראה קילקול בחפץ וירצה לתקנו. 3. אדם שאין לו עבודה יושב בטל בביתו בכל יום ולא ניכר שביום השבת הוא בטל משום השבת הקדושה ולכן תיקנו שלא יטלטל ויהיה הבדל בין שבת יום חול. הראב"ד מוסיף טעם נוסף, שאדם הרגיל לטלטל יכול לבוא לידי איסור הוצאה מרשות לרשות שהוא איסור תורה ולכן גדרו חכמים כדי שישים ליבו ולא יעבור על איסור הוצאה. ישנם כמה סוגי מוקצה: 1. כלי יקר שמקפידים עליו שלא יתקלקל והוא מוקצה מחמת חיסרון כיס, כגון, תמונה יקרה. 2. כלי שמלאכתו לאיסור והוא כלי שעושים בו דברים האסורים בשבת וכמו פטיש. 3. דבר שאינו כלי ואינו מאכל, כגון, אבנים וכסף. 4. כלי שהוא עצמו מותר אבל מונח עליו בכוונה דבר האסור והוא נקרא בסיס לדבר האסור. 5. דבר המחובר לקרקע. כמו כן ישנו סוג נוסף של מוקצה והוא תשמיש מצווה שהוא מוקצה למצוות, לדוגמא, קישוטי סוכה בחג הסוכות.
שאלה: מהו יסוד כסא ה?: מה הכוונה ומה המשמעות של מה שהרב קוק כותב באורות: "מדינת ישראל היא יסוד כסא ה בעולם", ומה הפירוש הקבלי של זה?
תשובה: : אני לא מבין בקבלה. אולם להבין משפט זה לא צריך להיות מקובל. הרב קוק ראה את הקשר המיוחד שיש בין ישראל לבין הקב"ה. הקב"ה מתגלה על ידי עם ישראל. התגלות של כסא ה' מתקשר לגילוי הקב"ה כמלך עם ממלכה שיש בה דפוסי התנהגות שמייחדים את דרכי ה'. הרב קוק ראה במדינה את הבסיס להיות עם ישראל ממלכה. המדינה של עם ישראל היא מדינה שדרכה יתגלה ה' בענין הזה של עם שיש לו ממלכה ומדינה. כל ההתנהלות של המדינה מבחינה מוסרית ערכית היא צריכה להיות על פי דרכי ה'. כל עוד שלא היה מדינה אזי הקב"ה בנושא זה כלל לא היה בעולם. שכינתא היתה בגלותא. השכיחה היתה בהסתר. אולם מאז שיש מדינה יש את הממלכה שאותה צריך לגדל לקדם להוביל לרומם עד שיתגלו בה כל העקרונות של מלכות ה' בעולם. הקב"ה עובד על כך ואנו מנסים לעזור לו בחינת "לפעול עם אל". ולוואי ונזכה לראות עוד ועוד תיקונים במדינתו של הקב"ה.
שאלה: ספק שעטנז בשטיח: בביתי נמצא שטיח צמר שהקצוות שלו תפורות בחוט שאיני יודע ממה הוא עשוי, האם עד שאבדוק ממה הוא עשוי מותר לי לדרוך על השטיח? במידה והחוט ימצא כשעטנז האם כאסיר אותו השטיח יהיה מותר?
תשובה: אין בזה בעיה.
שאלה: בדיקת חמץ במשרד: אדם שעובד כשכיר בחברה, האם מוטלת עליו חובה לבדוק את החמץ בחדר בו הוא עובד יחד עם עוד אנשים?
תשובה: מכיוון שהמקום והחברה אינם שלך, אינך חייב לבדוק את החמץ.
שאלה: חצאית שלוש רבעי: חצאית שלוש רבעי בלי גרביים מתחת, יש היתר לבנות ללכת כך?
תשובה: לדעת המשנ"ב אין צורך בגרבים.
שאלה: החלפת נטלה לפסח: האם צריך להחליף נטלה לנטילת ידיים?
תשובה: אין צורך בזה, משום שכל תשמישה הוא בצונן. אבל יש לנקותה היטב.
שאלה: מצה ברייט בערב פסח: ההלכה שאסור לאכול מצה בערב פסח, אז האם לאלו שפוסקים שעל "מצה ברייט" מברכים מזונות (אפילו אכל שיעור קביעות סעודה, שמדובר בפרוסות מטוגנות פחות מכזית וטיגון כבישול) מותר לאכול אותה בערב פסח?
תשובה: הכלל הוא שאין לאכול מצה שראוי לצאת בה ידי חובה בליל הסדר, אבל מצה-ברייט וכן מצה עשירה וכדומה, שאין יוצאים בהם ידי חובת אכילת מצה בליל הסדר, מותר לאכול.
שאלה: הסרת הקערה: לא נהוג במשפחתי לפנות את הקערה לאחר הכרפס, האם ראוי שאעשה דברים אחרים מוזרים בשביל שאחד מבני המשפחה יבהל וישאל מה אני עושה?
תשובה: לא, פשוט תכסה אתה את הקערה במפית, ובכך יתעוררו לשאול.
שאלה: כזית מצה ל"המוציא": אם במשפחתי לא נהוג שבעל הסדר מביא כזית לכולם מהמצות שהוא מברך עליהם, האם כדאי להעיר לו?
תשובה: בדרך כלל, אין מספיק במצות עליהם בוצע עורך הסדר, בשביל לתת כזית לכל אחד מהמסובים. לכן נהגו שלפני עורך הסדר יהיו עוד מצות, וכאשר הוא מברך "המוציא" ו"על אכילת מצה" הוא מכוון גם על המצות שלפניו, והוא מחלק להם גם מהמצות שלפניו, כך שכל אחד מקבל שיעור כזית כראוי.
שאלה: שאלת הבהרה בנושא קטניות: הרב כתב בתשובה שקטניות שלא באו במגע עם מים יהיו מותרים משום דלא יהיה חמור הטפל מן העיקר. והרב הוכיח את סברתו מפסקו של מרן הרב זצ"ל בשמן השומשומין. א. בנידון ההוא היתה הקפדה שהשומשומין לא יבאו במגע עם מים, אך מי ערב כיום שהקטניות לא באו במגע עם מים (לדוג גרעינים). ב. הרב כתב בשם הרב יצחק מקובנא, שלא קיבלנו את איסור הקטניות בתערובת. אם אני מבין נכון מוצרים כמו מיונז וכן כל דבר שיש בו פחות מ-50 אחוז קטניות יהיה מותר בפסח (מדובר בתערובת לפני פסח)?
תשובה: א. לפי ההלכה לא מחזיקים איסור, אלא אם-כן יש בסיס סביר לכך. אותו הדבר כאן, למה שנחשוש שהקטניות באו במגע עם מים? מן הסתם הם לא באו במגע עם מים. ב. הבנת נכון, ועיין בדבריו בשו"ת "באר יצחק" סימן יא.
שאלה: פדיון הבן שמתנגש עם בדיקת חמץ: בן שנולד במוצ"ש י"ב אדר, האם ניתן לקיים את פדיון הבן ביום שני בערב י"ב ניסן או חובה לקיים דוקא בשעות היום של י"ג ניסן - הבעיה היא זמן בדיקת חמץ בי"ג בלילה?
תשובה: לכתחילה צריך לעשות את הפדיון ביום ולא בלילה, אבל כשיש אילוצים, אפשר לעשותו גם בלילה.
שאלה: הלוואה בריבית לגוי: ידוע שאסור להלוות ליהודי בריבית וזה מדאורייתא, ובין ביתר לומדים זאת מהפסוק "לאחיך לא תשיך", כלומר ליהודי אסור, אך לומדים ג"כ שלגוי מותר להלוות ויש אומרים שאפילו מצווה. שאלתי היא למעשה האם אפשר היום להלוות לגוי בריבית? מה הקריטריונים להתיר הלוואה זאת?
תשובה: מותר להלוות לגוי בריבית, ואין בזה שום הגבלות או קריטריונים מיוחדים.
שאלה: זמן אכילת ביצה זכר לקרבן חגיגה בליל הסדר: מתי יש לאכול את הביצה בליל הסדר, ומה מברכים, אני זוכר שבבית אבא לפני אכילת הביצה אמרנו "זכר לקורבן חגיגה", אך מה עוד מברכים ומתי אוכלים את הביצה?
תשובה: את הביצה אוכלים אחר אכילת המצות, ממש בתחילת הסעודה. הסיבה לכך היא שביצה היא מאכל של אבלים, ואנחנו אבלים על כך שאיננו יכולים להקריב את הפסח בירושלים.לא ידוע לי על מנהג שאומרים משהו לפני אכילת הביצה.
שאלה: עבודה בפסח במקום שלא הוכשר: מקום העבודה שלי לא עבר הכשרה וניקיון לפסח. שאלתי היא כזו: 1. האם ישנה בעיה ללכת לעבודה בחול המועד פסח. יש לזכור כי גם אם אנקה את חדרי, כל שאר החדרים בחברה יישארו "חמציים". 2. האם ישנה בעיה לעבוד בחברה לאחר הפסח, החברה לא נסגרת בפסח אלא תהיה עבודה במהלך חול המועד?
תשובה: 1. את יכולה ללכת לעבוד שם, אבל תביאי את האוכל איתך מהבית, ותאכלי במקום נקי מחשש חמץ. 2. אין בעיה לעבוד שם, רק תקפידיד לא לאכול מהאוכל שיש שם עד זמן כזה שתשערי שהביאו מאכלים חדשים מאחרי פסח.
שאלה: בעקבות תוצאות הבחירות: האם בעקבות תוצאות הבחירות שהתברר שיש רוב "יהודי" לתוכנית ההתכנסות, יש טעם להתחיל לחסום כבישים על מנת להראות לממשלה שהתכנית לא תעבור בקלות?
תשובה: איני יודע מדוע אתה טרוד בשאלה שאינה על הפרק. כאשר יתברר הרכב הממשלה וכאשר יתבררו תוכניות הממשלה. אז יהיה מקום לדיון איך להתמודד עם התכניות האלו במידה והם יפגעו בהתישבות ביהודה ושומרון.
שאלה: שבעה על המת בחודש ניסן: האם יושבים שבעה על המת בחודש ניסן. כללית האם יש מצב שאין יושבים שבעה בהלכה היהודית?
תשובה: גם בחודש ניסן יושבים שבעה רק לא מספידים בחודש ניסן. אבל יש מצב שבו יושבים חלק מהשבעה בלבד כגון שנפטר בערב חג אז יושבים עד כמעט כניסת החג ולא יותר, ואם נפטר בחג עצמו אז דוחים את השבעה לאחר החג, יוצא מזה שאין מצב שלא יושבים בכלל שבעה. הרב יאיר פרייליך
שאלה: מה נשתנה?: הרבה דברים אנו עושים בליל הסדר בכדי שהילדים ישאלו שאלות החל מהסרת הקערה והטיבול וכל המרבה הרי זה משובח. מ"מ עולה לה השאלה וכי בדורות הקדומים הילדים היו כאלה בורים ולא ידעו שהכל הצגה, הרי גם אז היו בתי ספר (מתקנת רבי יהושע בן גמלא), היום המצב בדיוק הפוך הכל נהפך לטקס וזה בכלל לא מעורר לשאול, אני אפילו לא יודע מה המצב התקין ומה המעוות. אשמח אם הרב יתיר לי את הסבך.
תשובה: נכון. במשך הדורות נוצרה מסגרת מסודרת לליל הסדר, ואע"פ כן יש מקום לשאלות רבות וצריך להיות יצירתיים בשיתוף הילדים בליל הסדר כדי שנוכל לקיים בהם והגדת לבנך.
שאלה: אשכנזי בבית חמותו הספרדיה: האם אשכנזי יכול לאכול אצל חמותו מאכלים המכילים קטניות או שעלי לבקש שיחמירו בגללי. אשתי טוענת שראתה באחד השותי"ם שאם מדובר במאכל שאינו ממש קטניות אז מותר למשל חומוס תירס אורז אלו קטניות בצורתם הטבעית אבל בשמן ומאכלים אחרים אפשר להקל?
תשובה: קטניות עצמן אסורות לך אולם תערובת שמן קטניות אינה אוסרת לך את המאכל.
שאלה: מותר לתלוש ביד את שערות הזקן?: האם מותר לתלוש ביד את שערות הזקן או שיש בכך איסור השחתה?
תשובה: אין בעיה הלכתית להוריד את שערות הזקן רק לא עם סכין ולא מתוך עצבות משום איסור "לא תתגודדו". הרב יאיר פרייליך
שאלה: בדיקת חמץ כשאינני בבית: מליל בדיקת החמץ עד אחרי ליל הסדר אשהה מחוץ לביתי. (אני טס לחו"ל) כיצד עלי לפעול בנושא בדיקת חמץ וביעור חמץ?
תשובה: בלילה האחרון לפני עזיבתך את הבית עליך לבדוק את החמץ לאור הנר ולוודא שאין חמץ בבית.
שאלה: ערכת קפה בפסח: יש לי ערכת קפה אשר אני משתמש בה כל יום. עד לפני 3 חודשים הייתי מבשל עליה גם דברי חמץ ועכשיו אני מכין רק קפה. שאלתי היא האם הגזיה שזהו החלק שעליו מניחים את הכלים לבישול ומתחתיו האש כשר לפסח או שעדיף לא להישתמש בכלל בגזיה?
תשובה: הגזיה מותרת בשימוש בפסח אולם את החצובה עליה מונח הפינג'אן יש ללבן ליבון קל באש.
שאלה: ס"ת ותפילין ספרדיות לאשכנזי: א. איטר אשכנזי שיש ביכולתו להניח תפילין אשכנזיות של אדם ימני, או תפילין ספרדיות של איטר, מה עדיף שיניח? ב. האם לאשכנזי יש בעיה לעלות לס"ת ספרדי, או שהבעיה היא רק בתפילין?
תשובה: א. יניח את התפילין האשכנזיות, משום שזו מצוה דאורייתא, ובמצוות דאורייתא כל אחד צריך להקפיד על מנהגו. ב. אין בזה בעיה, משום שזו מצוה מדרבנן, ויוצאים ידי חובה גם בספר-תורה של עדה אחרת.
שאלה: כריים חשמליות מזכוכית או קרמיות: האם לכריים חשמליות מזכוכית ולדלת מזכוכית קרמית של תנור, יש דין שווה לכיריים ממתכת לעניין הכשרה לפסח?
תשובה: כן.
שאלה: הגייה תימנית: מקובל לומר שההגייה התימנית היא הקרובה ביותר או שווה לצורה שבה דיברו אבותינו. אני אדם אשכנזי (מתפלל בהגייה ספרדית) וברצוני להתפלל ולומר דברים שבקדושה בהגייה התימנית. האם דבר זה אפשרי?
תשובה: מותר לך לשנות את ההגייה שלך, אבל בדיעבד יוצאים ידי חובה בכל הגייה.
שאלה: לינה בבית שלא עבר ניקיון בפסח: אני הולך להזמין בפסח אורחים. ולנו אין מספיק מקום בבית לאכסן את כולם. לכן, אנו מבקשים מהשכנים שלא נמצאים בחג להשאיל לנו את ביתם ללינה בלבד. שכנים אלה אינם מנקים את ביתם אלא סוגרים אותו לכל חג הפסח.האם מותר ללון בדירה זו?
תשובה: אינכם רשאים להשתמש בבית בפסח ללא בדיקת חמץ בחדרים בהם תשתמשו. את המקומות שבהם לא תשתמשו תנעלו ומכיון שאינכם משתמשים בהם אינכם אחראים להם והחמץ שבהם אינו באחרותכם. ראוי להעיר שאין לעזוב בית ללא בדיקת חמץ. החמץ נשאר בבעלותו של האדם גם אם אינו בבית. אין צורך להכשיר את הבית לאכילה בפסח, אך צריכים לנקות את החמץ ולבדוק.
שאלה: ריקודי עם בספירת העומר?: אנו קבוצת בנות המשתתפות בחוג נפרד לריקודי עם על בסיס שבועי קבוע. החוג ממשיך ומתקיים גם בימי ספירת העומר, וברצוננו לשאול האם מותר יהיה ללכת לחוג גם בימים אלו.
תשובה: נהגו שלא לרקוד בימי ספירת העומר.
שאלה: מתארחים אצל אוכלי חלב עכו"ם: אנו נוסעים לארה"ב כל המשפחה,בבית אנו נוהגים לאכול חלב ישראל, אנו אמורים להתארח אצל משפחות שונות שאינם מקפידים על חלב עכו"ם איך הרב ממליץ לנהוג, כידוע בארה"ב ישנו חוק האוסר לערב מוצרים בחלב?
תשובה: לדעת הגר"מ פיינשטין בהעדר חלב ישראל מותר לסמוך על כך שלפי החוק בארה"ב אין לערב חלב אחר בחלב פרה. בארץ איננו זקוקים להתר זה ולכן ישראלי המגיע לארה"ב ויכול להימנע מחלב נוכרים עדיף שיימנע מחלב זה. דיאטנים ממליצים בלאו הכי להעדיף חלב עיזים או חלב סויה על חלב פרה. אך גם חלבים אלו צריכים הכשר. עכ"פ אפשר להסתדר זמן קצר ללא חלב כלל.
שאלה: נסיעה לחברים בזמן שנת האבל ל"על האש": אבי נפטר בכח טבת ואני בשנת האבל. האם מותר להתארח אצל חברים למרות שלא הוזמנתי מראש לסתם אירוח בחול המועד פסח, או יום העצמאות לשם עשייה על האש, והאם מותר לי לנסוע סתם לאירוח אצל חברים בשנת האבל אני מתכוון לא לאירוח בשבת?
תשובה: מותר לך לנסוע לאירועים משפחתיים בפורום משפחתי, בכל יום מימות השנה.
שאלה: הכשרת סיר חדש לפסח: סיר חדש שהיה מצוי כל השנה עם כלי חמץ שבארון, ובנוסף נשטף בסקוצ ברייט משומש ששימש לשפשוף כלי חמץ בשריים בחום שהיד סולדת בו, מה דין הסיר?
תשובה: לפי תיאורך הסיר כשר. אך צריך לשוטפו, עדיף במים רותחים.
שאלה: תשלומים - ריבית?: האם ת לרופא שיניים באמצעות שיקים מראש (בחלוקה לתשלומים) נחשב ריבית, כשהרופא אמר שת במזומן יעלה יותר זול ( יש לציין שהטיפולים עדיין לא הסתיימו)?
תשובה: מכיוון שאתה שוכר את הרופא לטפל בך ועדיין לא הגיע מועד הת זה נכנס תחת הכלל שאין ריבית בשכירות משום שזה לא שכר המתנת מעות, לעומת קניה שכבר הגיע מועד הת ובשכר ההמתנת הזמן אתה צריך לתת למוכר יותר כסף.
שאלה: נייר אלומיניום לפסח?: האם נייר אלומיניום צריך להיות כשר לפסח?
תשובה: אין בו חשש חמץ. אך יש חוששים כל השנה לשומן שבו מבריקים את הנייר.
שאלה: גרה שאבדה אמון ברבנים: יש לי בשכונה גרת צדק שהחליטה להתגייר עקב לימוד התורה. הבעיה היא שהיא איבדה אמון ברבנים אחרי שראתה שהם "מרשים לעצמם" לבטל מצוות עשה (שופר בשבת) וכדו. "להזיז" את הזמן של ראש חודש עקב הכלל "לא אדו ראש" וכדו. אשמח לקבל מקורות מהתורה לכך שיש לחכמים רשות לבטל מצוות עשה. "להזיז" את זמן ראש חודש, ובאופן כללי לעשות שינויים בתורה, ומה הגבול.
תשובה: הקב"ה נתן לנו תורה המורכבת מתורה שבכתב ומתורה שבעל פה. אי אפשר להבין את התורה שבכתב ללא הסברם ופירושם של חכמינו שקיבלו במסורת ממשה רבינו והיא התורה שבעל פה. אין חכמים משנים את התורה אלא הם מסבירים לנו כיצד להבין את התורה. התורה נתנה כח ביד חכמים לבטל מצוות עשה בשעת הצורך על ידי שב ואל תעשה, כלומר, לא לעבור בפועל על מצווה מהתורה אלא לא לעשות פעולה מסויימת שעל ידי אי עשייתה המצווה לא מתקיימת. "דברים רבים התירו לעקור דבר תורה מפני סייג ומפני כבוד הבריות, היכא דאינו עוקר דבר במעשה ידים, אלא יושב במקומו, ודבר תורה נעקר מאליו, כגון תקיעת שופר ולולב בשבת, וסדין בציצית, ודכוותייהו טובא ביבמות (דף צ', ב'), אבל מעקר בידים - לא". (רש"י מסכת ברכות דף כ עמוד א דיבור המתחיל "שב ואל תעשה"), לא בכל מצב חכמים מבטלים מצווה אלא רק אם יש צורך בדבר, כגון, במצוות השופר שאם יתקעו בשופר בשבת עלול יהודי לעבור על איסור טילטול בשבת. וראיתי פירוש על עניין זה, שחכמים דאגו כל כך לחילול שבת של יהודי אחד עד שביטלו לכלל היהודים את תקיעת השופר אף שיש בזה מסירות נפש שלא לקיים מצווה. האבני נזר (חלק יורה דעה סימן קמא) מביא שאין חכמים מבטלים את המצווה אלא רק אומרים לאדם שישב בטל והמצווה ממילא לא תתקיים. קביעת לוח השנה נמסרה מלכתחילה בידי חכמים. "אלה מועדי ה' מקראי קדש אשר תקראו אתם במועדם" (ויקרא פרק כג פסוק ד) ומסביר רש"י (מסכת ראש השנה דף כה עמוד א) "אשר תקראו - בקריאת בית דין תלאו הכתוב". לסכום: חכמים אינם משנים את התורה ואינם מבטלים מצוות אבל כן מסבירים לנו כיצד לקיים את התורה ואף שנראה לנו שהם עושים בתורה כרצונם זה מחוסר לימוד שלנו ומחוסר ידיעה מי הם חכמינו הקדושים. ומעלתם גדולה כל כך עד שאפילו אם אומרים על ימין שהוא שמאל אנו חייבים להאמין להם כי כנראה אנחנו התבלבלנו ואיננו יודעים מהי האמת.
שאלה: כפפות חד פעמיות בפסח ובצק לילדים: 1.בתוך הכפפות החד פעמיות, העשויות מסיליקון, ישנה מעין אבקה לבנה (איני יודעת מה טיבה) מה דין כפפות אלו בפסח? 2. מה דין בצק משחק שילדים משחקים בו בפסח, הוא אינו ראוי למאכל כלב, אך גם אינו רעיל?
תשובה: 1. צריך לברר אצל כימאי מהי האבקה הלבנה, כמדומני שהיא טלק אך איני בטוח. 2. לא ראוי לשחק בבצק בחג גם אם אינו ראוי לאכילת כלב.
שאלה: הנחת תפלין בצורה שגויה: אנחנו משפחה שומרת מסורת. בשלוש שנים האחרונות בעלי החל להניח תפלין. רק לאחרונה נודע לו שתפלין הראש לא היה מונח נכונה בכל הזמן הזה. ברצננו לשאול אם עלינו לעשות דבר מה. האם יש בזה חטא על לא יודעין. האם יש לזה קשר לבעיות פוריות שבהם אנחנו ניתקלים בשלוש שנים האלה?
תשובה: אם הכוונה היתה טובה ורק בטעות לא היתה הנחת תפילין כדין. אין צריך לעשות כלום. והקב"ה מצרף כוונה טובה למעשה כאילו המצוה נתקיימה. ד' יברך אתכם וימלא משאלות לבכם לטובה.
שאלה: חמץ בפסח לתינוקות: חמץ בפסח לתינוקות, מה מותר ומה לא?
תשובה: החמץ אסור בבל ייראה ובל יימצא וכן אסור בהנאה ולכן אין שום אפשרות להאכיל את התינוקות חמץ. יש תחליפים מקטניות. הן מותרות לתינוקות.
שאלה: אמירת "זה אל זה" בקדושה: לאיזה צד צריך להשתחוות קודם, כשאומרים בחזרת הש"ץ בקדושה "זה אל זה" קודם לימין ואז שמאל ואחר כך לאמצע, או קודם שמאל ואחר כך ימין ואז לאמצע?
תשובה: הסדר הוא: שמאל-ימין-אמצע.
שאלה: עד מתי חובת אזכרה לאב: עד מתי יש חובת עשית אזכרה לאב, כלומר, לכמה שנים משנת האבל יש לעלות לקבר. האם יש חובת תפילה מסויימת ללא צורך בעליה לקבר, והאם יש הבדל בין חובת אשה לאזכרת האב ולבין חובת הגבר לאזכרת האב?
תשובה: נוהגים ביום הפטירה לעלות לקבר הנפטר ולומר שם תהילים באותיות נשמה והזכרה ועוד מנהגים שונים  משניות וכו'. אין מספר שנים שצריך ללכת אלא כמה שיותר, יותר טוב לעילוי נשמתו של הנפטר. הרב יאיר פרייליך
שאלה: שמן קנולה לפסח: ראיתי את תשובת הרב באתר לגבי שמן קנולה שמותר לאשכנזים. בחנות ראיתי שכתוב על הבקבוק של שמן קנולה "לאוכלי קטניות" ו"למשתמשים בליפתית". אנחנו אוכלים שוקולד עם ליפתית אך לא אוכלים קטניות. אנו קצת מבולבלים. האם שמן קנולה מותר לנו לשימוש?
תשובה: ז ניסן תשס"ו וברכת ד' אני לא התרתי מעולם שמן קנולה לפסח, ודעתי היא שאין להשתמש בשמן זה לבני אשכנז שהרי הקנולה היא קטנית, ודעתי היא שאין להשתמש בשמן קטניות בפסח לבני אשכנז. ידועה דעת רבנים גדולים וטובים שהם מתירים שמן קטניות מסיבות שונות. הלפתית זו בעיה הלכתית שונה השאלה האם דבר שאינו ראוי למאכל אדם ג"כ גזרו בו גזרת קטניות או לא, וכבר דנו בכך האבנ"ז בשתי תשובות סותרות. כמו כן הלפתית היא מועטת בתוך המוצר משא"כ שמן קנולה כולו קטנית, להלכה יש מקילים ויש מחמירים בפסח, אבל אין להשוות בין דיני שמן קנולה לדיני לפתית. אמנם כל מי שמקל וסובר שקטניות הם רק אלו שגזרו עליהם חכמים א"כ יתכן ששני הדברים הללו לא היו ידועים בזמן הגזרה של קטניות ולא חלה עליהם. אבל באופן עקרוני יכול להיות אדם שיחמיר בשמן קנולה (שמן קטניות) ויקל בלפתית מסיבות נוספות. בברכת התורה והארץ הרב יהודה הלוי עמיחי
שאלה: שימוש בחדר מעל בית כנסת: אני אחראי על בניין מעונות בן שלוש קומות. בקומה הראשונה נבנה בית כנסת לפני מספר שנים. בקומה השנייה והשלישית ישנם חדרי מגורים. החדר הקיצוני בכל קומה (מעל בית הכנסת) איננו בשימוש בימים אלו. לאחרונה חלה עליה במספר הדיירים ועולה צורך לנצל את החדרים הנ"ל. האם ניתן להשתמש בחדר בקומה השלישית כשבית הכנסת 2 קומות מתחתיו כחדר לינה או כמועדון?
תשובה: מותר להשתמש בחדרים אלו, רק שיקפידו לא לבנות שירותים מעל בית-הכנסת.
שאלה: מניין שנות ערלה לאחר הרכבת ייחור באילן: כנה של עץ שאין לגביו בעיית ערלה. אשר מורכב על גביה ייחור (רוכב) מאימתי יש למנות את שנות הערלה וכיו"ב לגבי פירות היוצאים מהייחור. ומה הדין כאשר לא ידוע מנין השנים של הכנה ממנה נלקח הייחור?
תשובה: וברכת ד' א. בכנה מבוגרת הרי שמונים משעת נטיעת הכנה, הרוכב מתבטל בכנה. ב. מניין שנות ערלה בייחור השאלה היא האם הייחור יוצא מתחת לאדמה הרי שיש למנות שנות ערלה חדשות ואם יוצא מעל פני האדמה אין צורך בשנות ערלה חדשות. ג. כשלא יודעים את מניין שנות הכנה יש להחמיר שהרי זה ספק בדאורייתא. בברכת התורה והארץ הרב יהודה הלוי עמיחי
שאלה: ברכת כהנים שאדם מאחוריו באמצע תפילה: המשנ"ב בסי קכ"ח סקק"ו מסיק שכהן שעומד באמצע תפילה כשמגיע הש"ץ לברכת כהנים - לא יפסיק תפילתו ולא יעלה לדוכן. מה הדין אם הוא גמר תפילתו רק שלא פסע ואמר "עשה " כי מאחוריו עומד אדם באמצע תפילה, או שלא יכול לעלות לדוכן בלי לעבור לפני מתפלל- האם גם אז לא יעלה לדוכן?
תשובה: נראה לי שבמקרים אלו יעלה ישר לדוכן.
שאלה: תפילה בבית המדרש שלא לומד בו בקביעות: מה עדיף: תפילה בביהמ"ד שאינו לומד בו בקביעות אלא בבין הזמנים, או בביהכנ"ס הקבוע שלו בזמן מנחה קטנה (בו יש גם רוב עם)?
תשובה: עדיף להתפלל בבית-המדרש בו לומד באותו יום.
שאלה: הגעלת כלים-בירורים: קראתי את הדרכותיו של הרב לגבי הגעלת כלים,ויש לי מספר שאלות: 1. הרב כתב ש"ניתן להשתמש בכל סיר מסירי המטבח לצורך הגעלה". הבנתי מדבריו שהסיר הנועד להגעלה חמץ בעצמו, וכיצד הוא יכול להכשיר כלים אחרים? 2. במקרה שיש כלי גדול, ואני מטבילה את חציו, החצי השני נוגע בסיר (החמץ). זה ר? 3.מהי כמות המים שצריכה להיות בסיר ע"מ להגעיל כהלכה? 4. במה ניתן להשתמש כדי להוציא או להזיז את הכלים הניטבלים במים?
תשובה: עדיף להגעיל בדוד של פסח. אך אפשר להגעיל בכלי שאינו בן יומו שהיה חמץ כי הוא נותן טעם לפגם וזה מותר לפני פסח. צריך להגעיל הכלי גדול כך שכל הכלי שאותו מגעילים יכנס כולו לתוך המים בבת אחת. בצבת או בכל דבר כשר לפסח.
שאלה: ביטול עיסקה והחזרת כסף: חתן קנה בחנות תכשיטים טבעת יהלום לקראת אירוסין ושילם סך כ 5000 ש"ח. לאחר כעשרה ימים חזר הקונה, החזיר את הטבעת בספרו שהאירוסין בוטלו. הוא ביקש שיחזירו לו את כספו, אולם בעלי החנות סירבו והסכימו לתת לו שובר זיכוי כספי לקניה בעתיד. על פי חוקי המדינה אין חובה להחזיר כסף. ואולם השאלה היא האם מוסרית ו או על פי ההלכה חובה על בעלי החנות לנהוג בצורה שונה?
תשובה: על פי המוסר, אם בעל החנות ידע שהטבעת נועדה לצרכי אירוסין, הוא צריך להחזיר את הכסף לקונה, מפני שהארוסין בוטלו. אבל למעשה טענתו של בעל החנות קבילה, שהוא נוהג כמנהג המדינה שלא מחזירים כסף, אלא נותנים שובר זיכוי.